Η **Σταυρούλα Πρασσά**, γεννημένη στις 9 Δεκεμβρίου 1979 στο Μαρούσι Αττικής, είναι Ελληνίδα πρώην καλαθοσφαιρίστρια και νυν προπονήτρια. Έχει ύψος 1,70 μέτρα και αγωνιζόταν στη θέση του Point Guard.

Καριέρα σε συλλογικό επίπεδο
----------------------------

Η Πρασσά έκανε τα πρώτα της μπασκετικά βήματα στις ακαδημίες του Φάρου Κερατσινίου. Εν συνεχεία αγωνίστηκε με τα χρώματα του Παλαιού Φαλήρου. Με την ομάδα αυτή έλαβε πρώτη φορά μέρος σε ευρωπαϊκή διασυλλογική διοργάνωση και συγκεκριμένα στο Κύπελλο Λιλιάνα Ρονκέτι της περιόδου 1996-97, όπου και σημείωσε 2,5 πόντους, 1,5 ριμπάουντ και 0,3 ασίστ κατά μέσο όρο ανά αγώνα.

Την αγωνιστική περίοδο 2001-02, ως μέλος της ομάδας του Α.Ν.Ο.Γ. κατετάγη δεύτερη στη λίστα με τις περισσότερες τελικές πάσες στην Α1 Εθνική με 82 (4,1 μ.ο.) και μία χρονιά αργότερα, το 2002-03, στην πρώτη θέση με 104 (4,7 μ.ο.), αποτελώντας παράλληλα και την πρώτη σκόρερ της ομάδας της Γλυφάδας με 15,3 πόντους μέσο όρο. Με τον Α.Ν.Ο.Γ. κατέκτησε δύο συνεχόμενα Κύπελλα Ελλάδος τις χρονιές αυτές, αντιμετωπίζοντας νικηφόρα και στους δύο τελικούς το Μέγα Αλέξανδρο Θεσσαλονίκης. Την περίοδο 2002-03 η Πρασσά συμμετείχε επίσης στο FIBA Europe Cup σημειώνοντας 12,5 πόντους, 1,8 ριμπάουντ και 3,5 ασίστ κατά μ.ό. ανά παιχνίδι.

Το 2005 η Πρασσά συμμετείχε στο All-Star Game Γυναικών, λαμβάνοντας μέρος, εκτός από το κυρίως παιχνίδι, και στο διαγωνισμό τριπόντων.

Το Μάρτιο του 2006 η Πρασσά αγωνίστηκε σε έναν ακόμη τελικό Κυπέλλου στην Αθήνα, όπου και η ομάδα της έχασε το τρόπαιο από τις Εσπερίδες.

Την περίοδο 2008-09 φόρεσε τα χρώματα του Αθηναϊκού. Με την ομάδα του Βύρωνα αναδείχθηκε Πρωταθλήτρια Ελλάδος, συλλέγοντας σε 21 αγώνες 4,2 πόντους κατά μέσο όρο, 1,5 ριμπάουντ και 1,5 ασίστ, ερχόμενη από τον πάγκο για να αντικαταστήσει τη βασική πλέι μέικερ, Λία Γκουζίνη.

Την επόμενη χρονιά, 2009-10, αγωνίστηκε στην Ισίμ Αράντ, ομάδα της κορυφαίας γυναικείας εθνικής κατηγορίας της Ρουμανίας. Προπονητής της ομάδας τη χρονιά εκείνη ήταν ο Έλληνας Γιάννης Διαμαντάκος. Η Ισίμ Αράντ τερμάτισε στη 2η θέση της τελικής βαθμολογίας και η αθλήτρια, παρόλο που αντιμετώπισε πρόβλημα τραυματισμού, τελείωσε το πρωτάθλημα έχοντας 7,1 πόντους, 3,3 ασίστ, 2,6 ριμπάουντ και 1,6 κλεψίματα μ.ο. ενώ σούταρε με ποσοστό ευστοχίας 43,3% στα δίποντα.

Η Πρασσά επέστρεψε στην Ελλάδα για την περίοδο 2010-11 για λογαριασμό του Πανιωνίου, ο οποίος κατετάγη 5ος στον τελικό βαθμολογικό πίνακα της Α1 Εθνικής. Η αθλήτρια έλαβε μέρος σε 21 αγώνες, σημειώνοντας 6,3 πόντους κατά μ.ό. 2,1 ριμπάουντ και 2,7 ασίστ. Με την ομάδα της Νέας Σμύρνης αγωνίστηκε στο Final-4 του Κυπέλλου, χωρίς να καταφέρουν ωστόσο να περάσουν στον τελικό.

Τον Οκτώβριο του 2011 υπέγραψε μονοετές συμβόλαιο με την ομάδα του Ελληνικού. Η ομάδα είχε μόλις ανέλθει στην Α2 Εθνική ως Πρωταθλήτρια Ε.Σ.ΚΑ.Ν.Α.  και στο τέλος της περιόδου 2011-12 αναδείχθηκε Πρωταθλήτρια της κατηγορίας.

Μετά την κατάκτηση της κορυφής της Α2 Εθνικής με το Ελληνικό, η Πρασσά αποφάσισε να παραμείνει στην ομάδα, όχι όμως πλέον ως αθλήτρια, αλλά ως βοηθός της προπονήτριας Ελένης Καπογιάννη. Η Α.Ε. Σουρμένων-Ελληνικού (όπως μετονομάστηκε ο σύλλογος) κατέλαβε τη 2η θέση στο Πρωτάθλημα της Α1 Εθνικής την περίοδο 2012-13. Την επόμενη περίοδο, 2013-14, η Ένωση κατέκτησε το Κύπελλο Ελλάδος.

Παραπομπές
----------

1. ↑  «Κοπή πίτας 2011 - Βραβεύσεις», ανακοίνωση στο επίσημο ιστολόγιο του Φάρου Κερατσινίου, 7 Φεβρουαρίου 2011.
2. 1 2  «Stavroula Prassa», στατιστικά της αθλήτριας στον επίσημο ιστότοπο της FIBA Europe (EuroCup Women 2010).
3. ↑  Δελτίο Τύπου του Αθηναϊκού Α.Σ. αναφορικά με την απόκτηση της παίκτριας, Ιούνιος 2008.
4. 1 2  «Η ιστορία των τελικών Κυπέλλου Γυναικών» Αρχειοθετήθηκε 2014-03-07 στο Wayback Machine. πληροφορίες στην επίσημη ιστοσελίδα της Εθνικής Ομοσπονδίας Καλαθοσφαίρισης.
5. ↑  «Η διεξαγωγή του all star game γυναικών στην Τρίπολη το 2005»[*νεκρός σύνδεσμος*], αφιέρωμα στον ιστότοπο ContraEpithesi.gr, 10 Αυγούστου 2012.
6. ↑  «Σπόρτιγκ και Εσπερίδες στον τελικό του Κυπέλλου μπάσκετ γυναικών», άρθρο στον ιστότοπο In.gr, 4 Μαρτίου 2006.
7. ↑  «Κύπελλο (Γ): Πρώτη κούπα για Εσπερίδες», άρθρο στον ιστότοπο Contra.gr, 5 Μαρτίου 2006.
8. 1 2 3 4  «Στην ρουμανική ICIM Arad η Σταυρούλα Πρασσά!», άρθρο στον ιστότοπο WePlayBall.gr, 12 Αυγούστου 2009.
9. ↑  «Οι Ελληνίδες της... διασποράς»[*νεκρός σύνδεσμος*], άρθρο στον ιστότοπο SentarGoal.gr, 27 Ιουνίου 2010.
10. ↑  «Διπλό χτύπημα με Πρασσά και Στεν ο Πανιώνιος», άρθρο στον ιστότοπο WePlayBall.gr, 24 Οκτωβρίου 2010.
11. ↑  «Stavroula Prassa»[*νεκρός σύνδεσμος*], στατιστικά της περιόδου 2010-11 στον ιστότοπο EuroBasket.com.
12. ↑  «Δύο με φόντο το Κύπελλο», άρθρο στον ιστότοπο Gazzetta.gr, 2 Απριλίου 2011.
13. ↑  «Πρωτέας Βούλας και Αθηναϊκός στον τελικό!» Αρχειοθετήθηκε 2011-04-05 στο Wayback Machine. άρθρο στον ιστότοπο BasketNet.gr, 2 Απριλίου 2011.
14. ↑  «Στο Ελληνικό η Πρασσά», άρθρο στον ιστότοπο OnSports.gr, 16 Οκτωβρίου 2011.
15. ↑  «Στην Α2 το Ελληνικό!», άρθρο στον ιστότοπο WePlayBall.gr, 18 Απριλίου 2011.
16. ↑  «Πρωταθλήτριες Ομάδες Α2 Γυναικών» Αρχειοθετήθηκε 2014-07-20 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
17. ↑  «Νέα καριέρα για την Πρασσά»[*νεκρός σύνδεσμος*], άρθρο στον ιστότοπο GrBasket.gr, 22 Σεπτεμβρίου 2012.
18. ↑  «Χαρά και Δικαίωση», άρθρο στον ιστότοπο EBasket.gr, 20 Μαρτίου 2014.

Εξωτερικοί σύνδεσμοι
--------------------

* Σταυρούλα Πρασσά, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* (Αγγλικά) Prassa, Stavroula, στατιστικά της αθλήτριας στον επίσημο ιστότοπο της FIBA Europe.
* (Αγγλικά) Prassa, Stavroula, στατιστικά της αθλήτριας στον επίσημο ιστότοπο του αρχείου της FIBA.

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Ευρωπαϊκό Πρωτάθλημα Γυναικών FIBA 2003 - 9η θέση |
| --- |
|  |
| 000 | 
* 4 Πρασσά
* 5 Κωστάκη
* 6 Δελή
* 7 Γκουζίνη
* 8 Τασουλή
* 9 Μάλτση
* 10 Σαρέγκου
* 11 Λύμουρα
* 12 Νικολαΐδου
* 13 Σαμορούκοβα
* 14 Βασιλείου
* 15 Κλιγκοπούλου
* Προπ: ?
 |  |

 |